钦定古今图书集成/明伦汇编/氏族典/第379卷 > 《凌迪知万姓统谱》 > 项荣贵
## 钦定古今图书集成/明伦汇编/氏族典/第379卷 > 《凌迪知万姓统谱》 > 项荣贵

按《奉化县志》：荣贵，端平中，尚荣王女临川郡主。主工
文翰，通古今，欲得醇谨有德者尚之。时荣贵为州庠
士，文章甲南服，王奏敕为临川郡马都尉，与主相敬
如宾。时理宗遣三帅乘灭金之威，北争河南，荣贵惊
谓主曰：“官家渝盟北伐，恐蒙古乘胜南下，江淮非国
家有也。”主启王，王入奏，不听。后师溃，似道称臣乞和，
果如所料。明年，元世祖遣使寻盟，似道恐事泄，幽北
使于真州。荣贵启王，王以似道欺君误国入奏。似道
怒，奏逐郡主。荣贵归乡。主卒，荣贵悒悒成疾。及崖山
败绩，召弟荣达曰：“吾身为国戚，义同存亡。吾无子，可
以寿庆为后。”一恸而逝，时年八十。